Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af direktiv 95/50/EF om indførelse af ensartede kontrolprocedurer i forbindelse med transport af farligt gods ad vej"

(2000/C 268/03)

Rådet for Den Europæiske Union besluttede den 23. marts 2000 under henvisning til EF-traktatens artikel 71 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Hubert Ghigonis til ordfører. Sektionen vedtog sin udtalelse den 8. juni 2000.

Det Økonomiske og Sociale Udvalg vedtog på sin 374. plenarforsamling af 12.-13. juli 2000, mødet den 12. juli 2000, følgende udtalelse med 111 stemmer for og 2 hverken for eller imod.

1. Kommissionens forslag

1.1. Forslaget til ændring af direktiv 95/50/EF tjener følgende to formål:

- For det første skal bilag I til direktiv 95/50/EF ændres med henblik på at tage højde for Kommissionens direktiv 94/55/EF(1). Dette direktiv er senest ændret den 21. maj 1999(2) med henblik på at tilpasse det til ADR-konventionen.

- For det andet skal der indføres en udvalgsprocedure i tråd med den procedure, der er fastlagt i artikel 9 i direktiv 94/55/EF.

2. Generelle bemærkninger

2.1. Det Økonomiske og Sociale Udvalg er sig bevidst, at en streng lovgivning om transport af farligt gods ad vej, der overholdes til punkt og prikke, er nødvendig, fordi enhver ulykke eller anden hændelse kan have ekstremt alvorlige konsekvenser.

2.2. ØSU støtter Kommissionens forslag.

2.3. ØSU understreger, at det er vigtigt at indføre udvalgsproceduren. I betragtning af den omstrukturering af ADR, der forventes gennemført pr. 1. juli 2001, og omfanget af tilpasningen af nævnte konvention er det nødvendigt at oprette et såkaldt forskriftsudvalg for at sikre, at direktiv 95/50/EF også fremover kan fungere tilfredsstillende.

3. Generelle bemærkninger

3.1. Den nye tilpasning af bilag I til den gældende lovgivning skal ledsages af en tilpasning af bilag II.

3.2. I dette bilag foretages der blot en opremsning af forskellige overtrædelser uden nogen form for sondring. Det ville være mere passende at kategorisere de konstaterede mangler alt efter, hvor alvorlig den pågældende overtrædelse er. En sådan kategorisering ville ikke alene være uundværlig for kontrolpersonalet, men også for transportvirksomhederne.

3.3. Derudover ville medlemsstaterne kunne basere størrelsen af deres bøder for uregelmæssigheder på kategoriseringen (f.eks. meget alvorlig, alvorlig, mindre alvorlig). Hvis bilag II indeholdt en sådan graduering, ville det begrænse omfanget af skævheder, der skyldes, at en given overtrædelse betragtes som alvorlig i én medlemsstat og mindre alvorlig i en anden.

3.4. ØSU anbefaler i øvrigt, at medlemsstaterne så vidt muligt harmoniserer alle kontrolregler og giver klare instrukser om reglerne til de forskellige kontrolorganer.

Bruxelles, den 12. juli 2000.

Beatrice Rangoni Machiavelli

Formand for

Det Økonomiske og Sociale Udvalg

(1) Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej (EFT L 319 af 12.12.1994, s. 7) - ØSU's udtalelse: EFT C 195 af 18.7.1994, s. 15.

(2) Kommissionens direktiv 1999/47/EF af 21. maj 1999 om anden tilpasning til den tekniske udvikling af Rådets direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej (EFT L 169 af 5.7.1999, s. 1).